ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Споразумението между Европейския съюз и Република Армения за улесняване на издаването на визи влезе в сила на 1 януари 2014 г. Със Споразумението бяха установени въз основа на принципа за реципрочност правно обвързващи права и задължения с цел да се улеснят процедурите за издаване на визи за арменските граждани. С член 12 от това споразумение се учредява Съвместен комитет, който има за задача да наблюдава прилагането на Споразумението. Съгласно параграф 4 от тази разпоредба Комитетът утвърждава своя процедурен правилник.

В процедурния правилник се уточняват организационните аспекти, свързани със заседанията на Комитета и с неговата работа.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Процедурният правилник, приложен към настоящото предложение за решение на Съвета, беше договорен с арменската страна по време на първото заседание на Комитета. На 10 ноември 2014 г. Комисията официално се консултира с работна група „Визи“ относно проекта на процедурен правилник на Съвместния комитет, създаден със Споразумението между Европейския съюз и Армения за улесняване на издаването на визи, която не направи забележки. Текстът на процедурния правилник беше изготвен въз основа на сходни документи, вече приети от Комисията в контекста на други действащи споразумения на ЕС за улесняване на издаването на визи (по-специално с Русия, Украйна, Молдова и Грузия).

3. ФИНАСОВО ОТРАЖЕНИЕ И ОТРАЖЕНИЕ ВЪРХУ БЮДЖЕТА

Настоящото предложение няма отражение върху бюджета на ЕС.

2015/0164 (NLE)

Предложение за

РЕШЕНИЕ НА СЪВЕТА

за определяне на позицията на Европейския съюз относно решение на Съвместния комитет, създаден със Споразумението между Европейския съюз и Република Армения за улесняване на издаването на визи, във връзка с приемането на процедурния правилник на Съвместния комитет

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 9 от него,

като взе предвид Решение 2013/628/ЕС на Съвета от 22 октомври 2013 г. за сключване на Споразумението между Европейския съюз и Република Армения за улесняване на издаването на визи[[1]](#footnote-1);

като взе предвид предложението на Европейската Комисия,

като има предвид, че:

(1) Споразумението между Европейския съюз и Република Армения за улесняване на издаването на визи[[2]](#footnote-2) (наричано по-нататък „Споразумението“) влезе в сила на 1 януари 2014 г.;

(2) С член 12 от Споразумението се създава Съвместен комитет (наричан по-нататък „Комитетът“);

(3) В член 12, параграф 4 от Споразумението се посочва, че Комитетът утвърждава своя процедурен правилник;

(4) Следователно е целесъобразно да се определи позицията на Съюза относно процедурния правилник, който предстои да бъде приет от Комитета,

ПРИЕ НАСТОЯЩОТО РЕШЕНИЕ:

Член 1

1. Позицията на Европейския съюз в рамките на Комитета, създаден с член 12 от Споразумението между Европейския съюз и Република Армения за улесняване на издаването на визи, във връзка с приемането на процедурния правилник е проектът на решение на Съвместния комитет, приложен към настоящото решение.

2. Незначителни технически поправки в проекта на решение могат да бъдат ряни от представителите на Съюза в Съвместния комитет, без да е необходимо допълнително решение на Съвета.

Член 2

Настоящото решение влиза в сила в деня на публикуването му в *Официален вестник на Европейския съюз.*

Съставено в Брюксел на година.

 За Съвета

 Председател

1. ОВ L 289, 31.10.2013 г., стр. 1. [↑](#footnote-ref-1)
2. ОВ L 289, 31.10.2013 г., стр. 2. [↑](#footnote-ref-2)